|  |
| --- |
| *Директни плащания* |

1. От 15 юли започва провеждането на заседания на Областни консултативни съвети по плодове и зеленчуци в страната. От началото на месеца се провеждат и заседания на Областните консултативни съвети по животновъдство. Целта е да се осъществява оперативна връзка и по-добра комуникация между регионалните структури на Министерство на земеделието, храните и горите, животновъдите и производителите на плодове и зеленчуци по места. По време на срещите обсъждат актуални въпроси за сектора, включително условията за допустимост по схемите за обвързано подпомагане за животни, плодове, зеленчуци и зеленчуци оранжерийно производство.

|  |  |
| --- | --- |
| *Визия за ОСП след 2020 г.* |  |

**2. На 08 юли 2019 г. беше проведено заседание на Специалния комитет по селско стопанство за подготовка на Съвета по земеделие на 15 юли 2019 г.** На срещата на министрите по земеделие се очаква политически дебат по темата за зелената архитектура, който да даде насоки на финландското Председателство за бъдещо изменение на съответните текстове в проекта на Регламент за Стратегическите планове. За целите на подготовка на дискусията по зелената архитектура за заседанието на Съвета Председателството представи документ, с който припомня досега проведените обсъждания и постигнат напредък в частта от законодателното предложение, насочена към климата и околната среда, и очертава въпроси, изискващи допълнителни дискусии - еко-схемите по Първи стълб, условността и евентуалното включване на дребните фермери в нея. Специалният комитет по селско стопанство изрази съгласие с важността на ОСП по отношение на околната среда и климата. Много от делегациите изразиха изрична подкрепа за повишаване на амбициите в тази посока, като голяма част от тях обвързват това с осигуряването на съразмерен бюджет, наличието на стимули, равнопоставеност между държавите членки, предоставяне на достатъчна гъвкавост за приспособяване на условията на национално ниво. Редица държави членки подчертаха, че предварителните условия, обединяващи настоящото кръстосаното съответствие и зелени изисквания и въвеждащи допълнителни условия, трябва да са опростени, за да оставят възможности за стимули за фермерите за прилагането на еко-схеми. Делегациите остават на различни мнения по отношение включването на дребните фермери в условността, както и задължението на държавите членки да изготвят еко-схеми в Стратегическите планове по линия на Първи стълб. Определени държави членки призовават и за задължително определяне на минимален бюджет, насочен към еко-схеми по Първи стълб.

|  |  |
| --- | --- |
| *Още от ЕС и света* |  |

**3. За Председател на Комисията по земеделие и развитие на селските райони в Европейския парламент на 10 юли 2018 г. с 36 гласа в подкрепа беше избран Норберт Линс (ЕНП, Германия).** Кандидатът от групата "Идентичност и демокрация" Максет Пирбакас от Франция получи 11 гласа.Франсишко Герейро (Зелените/ЕСА, Португалия) беше избран за първи заместник-председател, а Даниел Буда (ЕНП, Румъния) за неин втори заместник-председател. Комисията реши да отложи изборите за трети и четвърти заместник-председател за 23 юли 2019 г. Посочената причина е испанската кандидатура за поста трети заместник-председател Масали Агиляр (ЕКР), отхвърлена от С&Д, „Обнови Европа“ и Зелените/ЕСА заради членството й в крайно дясната партия Vox. На 10 юли 2019 г. за срок от две години и половина бяха избрани Председателите и голямо мнозинство от заместник-председателите на 20 парламентарни комисии и на двете подкомисии към Европейския парламент.Сред частично отложените избори освен гореспоменатия са и тези в Комисията по външни работи, Комисията по образование и култура и Комисията по конституционни въпроси. Единственото пълно отлагане на изборите е планирано в Комисията по заетост и социални въпроси.